MCA tetap sasar bagi penyertaan kaum Cina dalam angkatan tentera
12 Januari, 2006
Utusan Malaysia

KUALA LUMPUR 11 Jan. - Pemuda MCA diminta menetapkan sasaran peratusan yang realistik bagi penyertaan pemuda Cina dalam Angkatan Tentera, kata Naib Presiden MCA, Datuk Donald Lim.

Katanya, parti itu menganggarkan kini bilangan kaum Cina dalam pasukan tentera tidak sampai tiga peratus daripada keseluruhan 85,000 anggota.

``Kami bukannya menyasarkan sehingga 30 peratus iaitu sama dengan peratusan jumlah kaum Cina di negara ini, tetapi kami berpendapat Pergerakan Pemuda harus membincangkan isu ini dan memutuskan peratusan yang setimpal,'' katanya.

Lim berkata demikian pada sidang media di Wisma MCA di sini untuk mengumumkan penganjuran majlis makan malam buat kali pertama bagi bekas anggota keselamatan berketurunan Cina.

Seramai 350 bekas anggota keselamatan telah mengesahkan untuk hadir pada majlis itu yang akan turut disertai oleh Presiden MCA, Datuk Seri Ong Ka Ting, di Dewan Beringin, Seri Gombak di sini, Rabu depan.

Bekas anggota keselamatan kaum Cina itu memegang pelbagai pangkat dan jawatan, lima daripada mereka berpangkat Brigadier Jeneral sebelum bersara.

Brig. Jen. (B) Datuk Goh Seng Toh, yang turut hadir pada sidang akhbar itu, berkata beliau yakin lebih ramai bekas anggota keselamatan berketurunan Cina akan hadir pada majlis makan malam itu selepas mendapat maklumat mengenainya.

``Apa yang penting ialah bagi menunjukkan bahawa warga Malaysia beketurunan Cina juga bertanggungjawab mempertahankan negara dan mereka harus tahu bahawa mereka juga mempunyai peranan penting dalam angkatan tentera dan peluangnya yang cerah,'' katanya.

Bekas anggota keselamatan yang ingin menghadiri majlis makan malam itu boleh menghubungi Pengerusi MCA Bahagian Gombak, Datuk Yip Kum Fook di talian 012-203-9700 atau melalui e-mel beralamat yipkumfook@hotmail.com. - Bernama

Sumber: http://www.utusan.com.my/utusan/content.asp?y=2006&dt=0112&pub=Utusan_Malaysia&sec=Politik&pg=po_02.htm